b'\n_START_ARTICLE_\nCasa Memorial\xc4\x83 \xe2\x80\x9eVeronica Micle\xe2\x80\x9d din T\xc3\xa2rgu Neam\xc8\x9b\n_START_PARAGRAPH_\nCasa memorial\xc4\x83 Veronica Micle din T\xc3\xa2rgu Neam\xc8\x9b este un muzeu memorial \xc3\xaenfiin\xc8\x9bat \xc3\xaen casa \xc3\xaen care a locuit poeta Veronica Micle (1850-1889) \xc3\xaen ora\xc8\x99ul T\xc3\xa2rgu Neam\xc8\x9b (jude\xc8\x9bul Neam\xc8\x9b). Casa a fost construit\xc4\x83 din lemn \xc3\xaen secolul al XIX-lea \xc8\x99i se afl\xc4\x83 pe strada \xc8\x98tefan cel Mare nr. 28._NEWLINE_Muzeul - cas\xc4\x83 memorial\xc4\x83 Veronica Micle din T\xc3\xa2rgu Neam\xc8\x9b se afl\xc4\x83 pe Lista Monumentelor Istorice din jude\xc8\x9bul Neam\xc8\x9b din anul 2004, av\xc3\xa2nd codul NT-IV-m-B-10769.\n_START_SECTION_\nIstoric\n_START_PARAGRAPH_\nCasa memorial\xc4\x83 Veronica Micle a fost construit\xc4\x83 \xc3\xaen anul 1834, din lemn \xc8\x99i c\xc4\x83r\xc4\x83mid\xc4\x83, \xc3\xaen cel mai autentic stil rom\xc3\xa2nesc, cu tind\xc4\x83 \xc8\x99i trei \xc3\xaenc\xc4\x83peri la strad\xc4\x83. Ea se afl\xc4\x83 \xc3\xaen vechiul centru al ora\xc8\x99ului T\xc3\xa2rgu Neam\xc8\x9b, nu departe de Cetatea Neam\xc8\x9b._NEWLINE_P\xc4\x83rin\xc8\x9bii Veronic\xc4\x83i Micle proveneau din zona N\xc4\x83s\xc4\x83udului. Tat\xc4\x83l Veronic\xc4\x83i, cizmarul Ilie C\xc3\xa2mpeanu, a participat la Revolu\xc8\x9bia din 1848, murind la pu\xc8\x9bin\xc4\x83 vreme. Din cauza prigoanei austro-ungare, mama Veronic\xc4\x83i, Ana C\xc3\xa2mpeanu, a trecut mun\xc8\x9bii \xc3\xaen Principatul Moldova \xc3\xaempreun\xc4\x83 cu un fiu de numai doi ani \xc8\x99i cu o fiic\xc4\x83 abia n\xc4\x83scut\xc4\x83. Vernica Micle s-a n\xc4\x83scut la 22 aprilie 1850 la N\xc4\x83s\xc4\x83ud. Ana C\xc3\xa2mpeanu a cump\xc4\x83rat aceast\xc4\x83 cas\xc4\x83 din T\xc3\xa2rgu Neam\xc8\x9b, la 10 august 1850, cu 100 de galbeni._NEWLINE_Veronica Micle a copil\xc4\x83rit \xc3\xaen aceast\xc4\x83 cas\xc4\x83. \xc3\x8en anul 1852, familia C\xc3\xa2mpeanu s-a mutat la Ia\xc8\x99i. Dup\xc4\x83 ce s-a m\xc4\x83ritat la v\xc3\xa2rsta de 14 ani cu profesorul \xc8\x98tefan Micle, Veronica venea deseori aici \xc3\xaen vizit\xc4\x83 la mama sa. \xc3\x8emb\xc4\x83tr\xc3\xa2nind, mama poetei s-a c\xc4\x83lug\xc4\x83rit la M\xc4\x83n\xc4\x83stirea V\xc4\x83ratec \xc8\x99i a l\xc4\x83sat casa fiicei sale._NEWLINE_\xc3\x8en anul 1886, Veronica Micle a donat casa M\xc4\x83n\xc4\x83stirii V\xc4\x83ratec. Actul de danie are urm\xc4\x83torul cuprins: "Eu subsemnata Doamn\xc4\x83 Veronica Micle cu domiciliul \xc3\xaen Sf. M\xc4\x83n. Varatic (...) donez de a mea bun\xc4\x83 voie Sf. M\xc4\x83n. Varatic (...) casa mea mobilat\xc4\x83, cu toate atenansele situat\xc4\x83 \xc3\xaen T\xc3\xa2rgu Neam\xc8\x9b pe Uli\xc8\x9ba Mare (Str. \xc8\x98tefan cel Mare nr. 12) (...) \xc3\xaen bun\xc4\x83 stare de locuit, \xc3\xaen curtea casei se afl\xc4\x83 f\xc3\xa2nt\xc3\xa2n\xc4\x83 cu ap\xc4\x83, beci, grajd \xc8\x99i locul cu pomi fructiferi, \xc3\xaemprejmuit cu gard de sc\xc3\xa2ndur\xc4\x83, dup\xc4\x83 \xc3\xaentinderea \xc8\x99i st\xc4\x83p\xc3\xa2nirea veche \xc8\x99i actual\xc4\x83. Casa o am proprietatea mea ca zestre \xc8\x99i mo\xc8\x99tenire de la defunc\xc8\x9bii mei p\xc4\x83rin\xc8\x9bi (...) Iar pe peretele casei s\xc4\x83 fie afi\xc8\x99at o plac\xc4\x83 de marmur\xc4\x83 pe care va fi scris pentru pomenire de genera\xc8\x9bia actual\xc4\x83 \xc8\x99i viitoare "Casa Veronica Micle" (...) Semnat proprie de mine Veronica Micle. F\xc4\x83cut la M\xc4\x83n. V\xc4\x83ratic, anul 1886 octombrie 12." \xc3\x8en compensa\xc8\x9bie, poeta a primit dou\xc4\x83 camere \xc3\xaen apropierea st\xc4\x83re\xc8\x9biei pentru a locui acolo de fiecare dat\xc4\x83 c\xc3\xa2nd venea \xc3\xaen vizit\xc4\x83._NEWLINE_Aflat\xc4\x83 peste drum de Spitalul din T\xc3\xa2rgu Neam\xc8\x9b, casa a fost folosit\xc4\x83 de maicile bolnave care veneau s\xc4\x83 se trateze la acea institu\xc8\x9bie sanitar\xc4\x83. \xc3\x8enainte de primnul r\xc4\x83zboi mondial, Liga Cultural\xc4\x83 a amplasat o plac\xc4\x83 de marmur\xc4\x83 pe casa \xc3\xaen care a locuit Veronica Micle. Ulterior, M\xc4\x83n\xc4\x83stirea V\xc4\x83ratec a v\xc3\xa2ndut casa. Imobilul a trecut pe la mai mul\xc8\x9bi proprietari, iar \xc3\xaen anii 1980-1981 s-a ruinat complet._NEWLINE_La ini\xc8\x9biativa protopopului Constantin Matas\xc4\x83 (1878-1971), imobilul a fost declarat monument istoric, fiind trecut \xc3\xaen 1982 \xc3\xaen administrarea Complexului Muzeal Jude\xc8\x9bean Neam\xc8\x9b. Casa a fost ref\xc4\x83cut\xc4\x83 dup\xc4\x83 planul original, cu mici modific\xc4\x83ri. Imobilul se afla ini\xc8\x9bial la strad\xc4\x83, dar noua cas\xc4\x83 a fost construit\xc4\x83 cu doi metri mai \xc3\xaen spate. Cl\xc4\x83direa actual\xc4\x83 este mai \xc3\xaenalt\xc4\x83 \xc8\x99i are cerdac, spre deosebire de cea veche care avea o prisp\xc4\x83. Numai o singur\xc4\x83 fereastr\xc4\x83 se mai p\xc4\x83streaz\xc4\x83 din vechea construc\xc8\x9bie._NEWLINE_\xc3\x8en cl\xc4\x83dire a fost amenajat\xc4\x83 o expozi\xc8\x9bie permanent\xc4\x83 care prezint\xc4\x83 momente din via\xc8\x9ba \xc8\x99i crea\xc8\x9bia poetic\xc4\x83 a Veronic\xc4\x83i Micle: fotocopii, manuscrise, c\xc4\x83r\xc8\x9bi, obiecte personale care au apar\xc8\x9binut poetei (trei oglinzi, dou\xc4\x83 de perete din cristal \xc8\x99i una de birou, cuf\xc4\x83rul de c\xc4\x83l\xc4\x83torie, un scrin, o c\xc4\x83limar\xc4\x83, un suport de c\xc4\x83r\xc8\x9bi \xc8\x99i prima edi\xc8\x9bie a singurului volum de poezii publicat de Veronica Micle) etc. De asemenea, se mai afl\xc4\x83 o copie din ipsos a m\xc4\x83\xc8\x99tii mortuare a poetului Mihai Eminescu, originalul din cear\xc4\x83 afl\xc3\xa2ndu-se la Muzeul Literaturii Rom\xc3\xa2ne din Ia\xc8\x99i. Dup\xc4\x83 amenajarea casei ca muzeu memorial, ea a fost deschis\xc4\x83 publicului \xc3\xaencep\xc3\xa2nd cu anul 1984._NEWLINE_\xc3\x8en fa\xc8\x9ba casei memoriale a fost amplasat \xc3\xaen anul 1998 un bust de bronz al Veronic\xc4\x83i Micle, sculptat de Damian Popa, fiul vestitului me\xc8\x99ter popular Neculai Popa de la T\xc3\xa2rpe\xc8\x99ti. Sculptorul a realizat \xc8\x99i dou\xc4\x83 portrete \xc3\xaen creion ale Veronic\xc4\x83i \xc8\x99i Mihai Eminescu care au fost a\xc8\x99ezate pe pere\xc8\x9bii uneia dintre camere.'